واحد المقال نشرو موقع البام، على زيارة برلماني خريبكة عبد اللطيف مدني، بدعوى انه مريض، ونشرو صورة كتوثق لهاد الحدث. قبل ما نهضرو على الصورة، خاصنا نعرفو شكون هادو لي حضرو فهاد الزيارة، واللي كيترأسهوم عادل بركات رئيس فريق البام فالمستشارين، ومعاه عبد الله اعلام نائب رئيس جهة بني ملال، وهاني مسقم مستشار فالجهة، زيادة على فؤاد حليم وعبد الهادي الشركة، وهونا عضوين فالبام، بمعنى ان الناس لي حاضرين كيأطروا الشعب وكيوعيو، وكيمارسو العمل السياسي. الصورة اللي بانت عطات واحد المثال سيء للناس لي شافوها، وكيبان فيها هاد السياسيين ملاصقين مع بعضهم، وتا واحد فيهم ماداير الكمامة، وبينهم جوج نورمالمو فدولة اخرى يحطوهوم ديريكت فالحجر الصحي، هوما عادل بركات لي كابن فالمستشارين ويقدر يعدي نواب الامة كاملين يلا تقاس بكورونا، بالاضافة لعبد اللطيف مدني لي هو برلماني وكانوا كيزوروه حقاش مريض. فوق هادشي السلطات نقولو ماعرفاتش انهم ماحتارموش اجراءات التباعد، ولكن دابا نشرو صورة، طبعا ماغادير ليهم والو، في حين انه مواطنين عاديين، غير كينشرو صورة مامحتارمينش فيها الاجراءات او دايرين عيد ميلاد كينزلو عليهم وكيهبطو كولشي. 
علاش الدولة كتلصق 300 درهم غير لولاد الشعب؟. سياسيين باميين نشرو صورة مافيهاش حس التباعد الاجتماعي وقاليك ديال زيارة المريض